NARIADENIE KOMISIE (ES) č. 867/2009
z 21. septembra 2009,
ktorým sa mení a dopĺňa a opravuje nariadenie (ES) č. 1242/2008, ktorým sa stanovuje typológia Spoločenstva pre poľnohospodárske podniky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965 o vytvorení siete na zhromažďovanie účtovných údajov o príjmoch a o hospodárskej činnosti poľnohospodárskych podnikov v Európskom hospodárskom spoločenstve (1), a najmä na jeho článok 4 ods. 4, článok 6 ods. 2 a článok 7 ods. 3,
keďže:
(1)
V časti C prílohy I k nariadeniu Komisie (ES) č. 1242/2008 (2) sa vymedzili typy hospodárenia. Na základe týchto vymedzení nemôžu byť niektoré podniky zamerané na chov pasúcich sa zvierat klasifikované podľa typu hospodárenia a v prípade iných fariem nie je takáto klasifikácia najvhodnejšia.
(2)
V časti B prílohy II k nariadeniu (ES) č. 1242/2008 sa ustanovili pravidlá týkajúce sa zatrieďovania do tried ekonomickej veľkosti. Týmito pravidlami sa obmedzujú možnosti členských štátov vytvoriť vhodnejšie výberové plány.
(3)
Niektoré opisy a názvy použité v prílohe I a prílohe IV k nariadeniu (ES) č. 1242/2008 nie sú jasné a mali by sa teda objasniť.
(4)
Opis a kód niektorých výrobkov, ktoré sa uvádzajú v nariadení (ES) č. 1242/2008 a v nariadení Komisie (ES) č. 868/2008 z 3. septembra 2008 o výkaze poľnohospodárskeho podniku, ktorý sa má použiť na účely zisťovania príjmov poľnohospodárskych podnikov a rozboru ich hospodárskej činnosti (3), boli zmenené a doplnené nariadením (ES) č. 781/2009 z 27. augusta 2009.
(5)
Okrem toho by sa mali názvy niektorých typov hospodárenia použité v prílohe I k nariadeniu (ES) č. 1242/2008 v niektorých jazykoch opraviť. Z dôvodu zvýšenia konzistentnosti by sa malo vypustiť slovo hospodárstvo (holding) z názvu typu hospodárenia a z dôvodu lepšej zrozumiteľnosti by sa v názve niektorých typov hospodárenia mali nahradiť niektoré slová vzťahujúce sa na kategórie hydiny.
(6)
Nariadenie (ES) č. 1242/2008 by sa preto malo zodpovedajúcim spôsobom zmeniť a doplniť a opraviť.
(7)
Opatrenia ustanovené v tomto nariadení sú v súlade so stanoviskom Výboru Spoločenstva pre sieť účtovných údajov poľnohospodárskych podnikov,
PRIJALA TOTO NARIADENIE:
Článok 1
Prílohy I, II a IV k nariadeniu (ES) č. 1242/2008 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Na účely siete účtovných údajov poľnohospodárskych podnikov sa uplatňuje od účtovného roku 2010 a na účely zisťovania štruktúry poľnohospodárskych podnikov od zisťovania za rok 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 21. septembra 2009